OBH 1009/2000.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:
	A panaszos végrehajtási ügyében a bírósági önálló végrehajtó megkereste a Győri Körzeti Földhivatalt (továbbiakban: Földhivatal), hogy két ingatlanra végrehajtási jogot jegyezzen be az ingatlan-nyilvántartásba. A kérelmet 1998. május 6-án iktatták. A panaszos sérelmezte, hogy a Földhivatal ügyében nem intézkedett, így a végrehajtási eljárást a Földhivatal mulasztása miatt nem lehetett lefolytatni.

Érintett alkotmányos jog:
	A Magyar Köztársaság független, demokratikus jogállam. Ebből következik a jogbiztonsághoz való jog, az ügyfélnek az a joga, hogy ügyében a közigazgatási szerv a törvényes határidőben intézkedjen.  (Alkotmány 2. § (1) bekezdés)

A megállapított tényállás és a vizsgálat megállapításai:
	A panaszos végrehajtást kért a szóban forgó ingatlanok tulajdonosával szemben. Az egyik ingatlan 1/2-d része árverési értékesítésre került. Az adós tulajdonát képező másik két ingatlan 1/2-d részére vonatkozóan a végrehajtó 1998. április 23. napján megkereste a Földhivatalt a végrehajtási jog bejegyzése iránt. A Földhivatal 1998. május 6-án a kérelmet széljegyezte.
	A kérelem bejegyzéséről a Földhivatal nem intézkedett, ezért a panaszos kérelmére a végrehajtó 1999. február 1. napján ismételten megkereste a Földhivatalt, hogy megtudja mikorra várható a végrehajtási jog bejegyzése, illetve annak milyen akadálya van. A panaszos 1999. március 30-án végrehajtási kifogást terjesztett elő a bíróságon, amelyben arra hivatkozott, hogy a végrehajtó a fenti ingatlanok árverését elmulasztotta. A végrehajtási kifogást a bíróság 1999. május 10-én kelt határozatában elutasította. A bíróság beszerezte a tulajdoni lap másolatot, amelyből megállapította, hogy a végrehajtási jog bejegyzése iránti kérelem széljegyzetként szerepel. Az ingatlan lefoglalása tehát nem történt meg, bár a végrehajtó ennek érdekében minden törvényben meghatározott intézkedést megtett. A végrehajtási jog bejegyzésének hiányában nem kerülhetett sor az ingatlanárverésre. A panaszos képviselője az ügyben 2000. februárjában fordult hozzánk panasszal a Földhivatal késedelmes  eljárása miatt. Megkeresésünkre a Győr-Moson-Sopron megyei Földhivatal vezetője kivizsgálta a panaszt, és az alábbiakról tájékoztatott:
	A szóban forgó ingatlanokra az önálló bírósági végrehajtó által kezdeményezett végrehajtási jog bejegyzésére - az akkor feltorlódott ügyirathátralék miatt - jelentős késedelemmel került sor. Elküldte a hiányolt bejegyzéseket már tartalmazó tulajdoni lapok hiteles másolatát. A végrehajtási jogot február 15-én jegyezte be a Földhivatal, és az erről szóló határozatot a panaszos március 7-én átvette. Az árverés kitűzésének feljegyzése iránti kérelem május 22- én érkezett a Földhivatalhoz, amelyet szintén bejegyeztek a tulajdoni lapra. A panasz ezzel megoldódott.
	A fentiek alapján megállapítom, hogy a körzeti földhivatal mulasztott, amikor a végrehajtási jog feljegyzés iránti kérelemre a sürgetés ellenére csak két év alatt intézkedett.
	Az államigazgatási eljárás általános szabályairól szóló 1957. évi IV. törvény 15. §-a szerint az érdemi határozatot a kérelem előterjesztésétől, illetőleg az eljárás megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet, vagy kormányrendelet állapíthat meg. A jogbiztonsághoz való jogból következik az ingatlan-nyilvántartás közhitelességének követelménye is. A fenti szabály éppen azt a célt szolgálja, hogy a tulajdonjog és az ingatlanhoz fűződő más jelentős jogok és tények bejegyzése határidőben megtörténjen, biztosítva ezzel a nyilvántartás közhitelességét. A széljegyzett iratok, bár tájékoztatnak arról, hogy az ingatlanra kérelem érkezett, a közhitelességet mégsem szolgálják, mert érdemben el nem bírált beadványokról van szó. Jelen esetben az eljárás elhúzódása a további végrehajtási cselekmények foganatosításának is akadálya volt, mint ahogy azt a bíróság ítéletében megállapította. A mulasztással a Földhivatal a jogbiztonsághoz való joggal összefüggésben visszásságot okozott. Ennek orvoslása a Győr-Moson-Sopron megyei Földhivatal vezetőjének intézkedésére megtörtént. A Megyei Földhivatal Vezetője tájékoztatott arról is, hogy az ügyintézők figyelmét felhívta arra, hogy a jövőben külön figyelmet fordítsanak az ingatlan lefoglalására irányuló végrehajtói kérelmek időben való teljesítésére. Tekintettel a megoldódott panaszra az ügyben ajánlást nem teszek, a vizsgálatot lezárom.

Budapest, 2000. szeptember 8.

Gönczöl Katalin